Kloster Fahr
S Chlooschter Fahr isch es Benediktinerinnechlooschter bi Underäigschtrige im Limettal.

wo s isch 
S Areal vom Chlooschter ghört zu de politische Gmaind Würelos im Kanton Aargau. Es isch e chlini Enklave im Kanton Züri, ringsume isch de Gmeindsbann vo Nideräischtrige.

D Hüüser vom Chlooschter stönd am Fuess vom ene Abhang unden a de Autobahn A1H (Zuebringer Hardturm) am Rand vo de Limetebeni. Am südliche Chlooschterareal noo lauft de Bach Müligiesse, wo en chlini Sitearm vo der Limet isch.

d Gschicht 
Es isch en Freiherr vo Rägeschbärg gsi, wo s Chlooschter anne 1130 gstiftet hät. De Name chunt devo, as döt scho denn e Fähre über d Limet gsi isch. Sone Fähre gits a däre Stell no hüt, es isch d Fähre «Mauritius» vom Wasserfahrverein Schliere und der Seepfadi Züri.

S Chlooschter ghört sit sinere Gründig zum Chlooschter Äisidle und isch früener dur en Probst verwalted worde. De Abt vo Äisidle isch ofiziell au grad de Abt vo Fahr. D Chlooschterfraue wähled amigs sälber e Priorin. Sit 2003 isch da d Irene Gassmann.

Am 22. Jänner 2009 hät de damalig Abt vo Aisidle, de Martin Werlen, em Fahr es neus Konväntsigel öbergee. Mit dere Sigelgwalt isch es de Benediktinerinne z Fahr noch 879 Johr Abhängigkait wider mögli, sälber rächtlechi Gschäft abzschlüüsse. En erschti Urkund mit eme alte Sigel isch us em Johr 1130.

Em Chlooschter Fahr isch vo 1944 bis ane 2013 e Pürinneschuel aagschlosse gsii.

Bis Endi 2007 hät s Areal vom Chlooschter gnau gnoo zu kainere Gmaind ghöört. Erscht 2008 isch es ofiziell em Gmaindsbann vo Würelos agschlosse worde.

Em Chlooschter ghööre öppe füfzg Hektare Kulturland und füfedrissg Hektare Wald.

de Konvänt 
D Chlooschterfraue tüend ires Läbe noch em Evangelium und de Regle vom Heilige Benedikt gstalte. Näbed de tägliche Gebätszite beschäftiged sich d Schwöschtere au mit Landwertschaft und Räbbau, und dezue psunders au mit de Herstellig vo liturgische Gwänder, de Paramänt.

As Schriftstelleri isch d Schwöschter Maria Hedwig (1919–2011) under em Name Silja Walter bekant. Si hät au Mundartwärch gschribe.

Im Johr 2016 hät sich s Chlooschter idiell am Projekt Chile mit* de Fraue betailigt. Do dezue hät e Pilgerreis ghört, wo d Priorin Irene Gassmann de Wäägabschnitt vo Assisi bis uf Rom mitgloffe isch.

d Hüüser vom Chlooschter 
S Chlooschter Fahr isch wien es chlises Dorf. Mit sine Konvänthüüser näbed de Chile und de andere Geböid innerhalb vo de Chlooschtermuur. Grad näbedra häts alles, wo für s Läbe vo de Gmeinschaft nötig gsi isch. Die schöni alti Bougruppe stoot im Bundesinventar vo de schützenswärte Ortsbilder ISOS.

A de Muure vo der Chlooschterchile cha me grossi farbigi Moolereie gseh und de Chileruum innen isch riich usgschmückt.

Bim Chlooschter sind öppe zwänzg Näbehüüser, so wie d Propschtei, s St.-Anna-Chapeli, s Wirtshuus, die alti Müli, e Trotte, s Schuelhuus vo de ehmolige Pürinneschuel und no meh. Do devo stönd es paar uf zürcher Bode.

Literatur 
 
 Susann Bosshard-Kälin, Christoph Hammer: Im Fahr. 2019.

Weblink 

 d Website vom Chlooschter Fahr

Fuessnoote 

Fahr
Fahr
Enklave